Í ágúst mældist tólf mánaða verðbólga 3,2% en til samanburðar var verðbólga að meðaltali um 3,0% árið 2019. 12 mánaða verðbólga er því nokkru yfir verðbólgumarkmiði Seðlabankans, en markmið hans er að halda verðbólgu sem næst 2,5%. Nú hefur gengi íslensku krónunnar veikst nokkuð sem alla jafna hækkar verð á innfluttum vörum sem leiðir til verðbólgu. Hins vegar hefur verðbólga hingað til haldist tiltölulega stöðug og aukist hægt á árinu. Ástæðan fyrir því er að aðrir kraftar vega á móti aukinni verðbólgu. Til að mynda hefur verð á eldsneyti og hrávörum erlendis lækkað talsvert vegna veirufaraldursins. Auk þess hefur slaki myndast hérlendis með auknu atvinnuleysi og minnkandi notkun framleiðsluþátta,  sem leiðir til þess að eftirspurn eftir vörum og þjónustu minnkar, samkeppni harðnar og fyrirtæki reyna að halda verði í lágmarki. Ef verðbólga eykst mikið á skömmum tíma er oft talað um verðbólguskot. Eitt af meginmarkmiðum Seðlabankans er að stuðla að stöðugu verðlagi og halda verðbólgu í skefjum en þó ekki of langt undir 2,5%. Bankinn hefur til þess ýmis tæki og tól. Til að mynda getur bankinn reynt að örva hagkerfið með því að lækka vexti. Seðlabankinn virðist ekki hafa miklar áhyggjur af því að verðbólga fari úr böndunum í veirufaraldrinum og segja stjórnendur bankans að hann myndi grípa inn í ef slíkt gerðist. Tilkynningar Seðlabankans vegna COVID-19 má finna hér.